Document ID: 32000L0054

Direktiva Evropskega parlamenta In Sveta 2000/54/ES
z dne 18. septembra 2000
o varovanju delavcev pred tveganji zaradi izpostavljenosti biološkim dejavnikom pri delu
(sedma posebna direktiva v smislu člena 16(1) Direktive 89/391/EGS)
EVROPSKI PARLAMENT IN SVET EVROPSKE UNIJE STA
ob upoštevanju Pogodbe o ustanovitvi Evropske skupnosti in zlasti člena 137(2),
ob upoštevanju predloga Komisije,
ob upoštevanju mnenja Ekonomsko-socialnega odbora [1],
po posvetovanju z Odborom regij,
v skladu s postopkom iz člena 251 Pogodbe [2],
ker:
(1) je bila Direktiva Sveta 90/679/EGS z dne 26. novembra 1990 o varovanju delavcev pred tveganji zaradi izpostavljenosti biološkim dejavnikom pri delu (sedma posamična direktiva v smislu člena 16(1) Direktive 89/391/EGS) [3] večkrat bistveno spremenjena [4]. Zaradi jasnosti in racionalnosti bi bilo treba Direktivo 90/679/EGS kodificirati;
(2) je izpolnjevanje minimalnih zahtev zasnovanih, da zagotavljajo boljši standard varnosti in zdravja v zvezi z varovanjem delavcev pred tveganji zaradi izpostavljenosti biološkim dejavnikom pri delu, bistvenega pomena za zagotavljanje varnosti in zdravja delavcev;
(3) je ta direktiva posamična direktiva v smislu člena 16(1) Direktive 89/391/EGS z dne 12. junija 1989 o uvedbi ukrepov za spodbujanje izboljšav varnosti in zdravja delavcev pri delu [5]. Določbe slednje torej v celoti veljajo za izpostavljenost delavcev biološkim dejavnikom, ne da bi to vplivalo na strožje in/ali posebne določbe, ki jih vsebuje ta direktiva;
(4) je z vodenjem evidenc mogoče pridobiti natančnejše znanje o tveganjih zaradi izpostavljenosti biološkim dejavnikom;
(5) je treba seznam in razvrstitev bioloških dejavnikov redno preverjati in revidirati na podlagi novih znanstvenih podatkov;
(6) bi bilo treba za več bioloških dejavnikov poleg njihove razvrstitve navesti še druge podrobnosti;
(7) morajo delodajalci zaradi izboljševanja varovanja zdravja in varnosti delavcev redno spremljati tehnološki razvoj;
(8) bi bilo treba določiti preventivne ukrepe za varovanje zdravja in za varnost delavcev, izpostavljenih biološkemu dejavniku;
(9) ta direktiva pomeni praktični vidik uresničevanja socialne razsežnosti notranjega trga;
(10) se mora v skladu z Odločbo Sveta 74/325/EGS [6] zaradi oblikovanja predlogov na tem področju Komisija posvetovati s Svetovalnim odborom za varnost, higieno in varovanje zdravja pri delu. Z odborom se je tako posvetovala pri oblikovanju predlogov za direktive Sveta, ki jih vsebuje ta direktiva;
(11) ta direktiva ne vpliva na obveznosti držav članic glede rokov za prenos v nacionalno zakonodajo, določenih v Prilogi VIII, del B,
SPREJELA NASLEDN JO DIREKTIVO:
POGLAVJE I
SPLOŠNE DOLOČBE
Člen 1
Cilj
1. Cilj te direktive je varovanje delavcev pred tveganji za njihovo zdravje in varnost, vključno s preprečevanjem takih tveganj, ki izhajajo ali bi lahko izhajala iz izpostavljenosti biološkim dejavnikom pri delu.
Določa zlasti posamezne minimalne zahteve na tem področju.
2. Direktiva 89/391/EGS se v celoti uporablja za vse področje iz odstavka 1, ne da bi to vplivalo na strožje in/ali posebne določbe, ki jih vsebuje ta direktiva.
3. Ta direktiva se uporablja, ne da bi to vplivalo na določbe Direktive Sveta 90/219/EGS [7] in Direktive Sveta 90/220/EGS [8].
Člen 2
Opredelitve pojmov
Za namene te direktive:
(a) "biološki dejavniki" pomenijo mikroorganizme, vključno s tistimi, ki so bili gensko spremenjeni, celične kulture in človeške endoparaze, ki so sposobni povzročiti kakršnokoli okužbo, alergijo ali zastrupitev;
(b) "mikroorganizem" pomeni mikrobiološko celično ali necelično entiteto, ki se je zmožna razmnoževati ali prenašati genski material;
(c) "celična kultura" pomeni in vitro rast celic, pridobljenih iz večceličnih organizmov.
"Biološki dejavniki" so razvrščeni v štiri rizične skupine glede na njihovo raven tveganja okužbe:
1. biološki dejavnik iz skupine 1 je tisti, ki po vsej verjetnosti ne more povzročiti bolezni pri ljudeh;
2. biološki dejavnik iz skupine 2 je tisti, ki lahko povzroči bolezen pri ljudeh in bi bil lahko nevaren za delavce; ni verjetno, da se bo razširil v okolico; ponavadi je na voljo učinkovita profilaksa ali zdravljenje;
3. biološki dejavnik iz skupine 3 je tisti, ki lahko povzroči hudo bolezen pri ljudeh in pomeni resno nevarnost za delavce; lahko pomeni tveganje razširitve v okolico, vendar je ponavadi na voljo učinkovita profilaksa ali zdravljenje;
4. biološki dejavnik iz skupine 4 je tisti, ki povzroči hudo bolezen pri ljudeh in pomeni resno nevarnost za delavce; pomeni lahko veliko tveganje, da se bo razširil v okolico, ponavadi ni na voljo učinkovite profilakse ali zdravljenja.
Člen 3
Področje uporabe - Določanje in ocenjevanje tveganja
1. Ta direktiva se uporablja za dejavnosti, pri katerih delavci so ali posredno so zaradi svojega dela izpostavljeni biološkim dejavnikom.
2. Pri katerikoli dejavnosti, ki verjetno vključuje tveganje zaradi izpostavljenosti biološkim dejavnikom, je treba določiti naravo, stopnjo in trajanje izpostavljenosti delavcev, da se omogoči ocena vsakršnega tveganja za njihovo zdravje ali varnost in določitev potrebnih ukrepov.
Pri dejavnostih, ki vključujejo izpostavljenost več skupinam bioloških dejavnikov, se tveganje oceni na podlagi nevarnosti, ki jo predstavljajo vsi prisotni nevarni biološki dejavniki.
To oceno je redno treba obnavljati, še posebej pa v vsakem primeru, ko se pojavi kakršnakoli sprememba pogojev, ki bi lahko vplivali na izpostavljenost delavcev biološkim dejavnikom.
Delodajalec mora pristojnim organom na njihovo zahtevo zagotoviti informacije, uporabljene pri izdelavi te ocene.
3. Ocena iz odstavka 2 se izdela na podlagi vseh razpoložljivih informacij, in vključuje:
(a) razvrstitev bioloških dejavnikov, ki so ali bi lahko bili nevarni za zdravje ljudi, kakor to določa člen 18;
(b) priporočila pristojnega organa, iz katerih izhaja, da bi bilo treba biološki dejavnik nadzorovati zaradi zavarovanja zdravja delavcev, kadar so ali bi lahko bili zaradi svojega dela izpostavljeni takemu biološkemu dejavniku;
(c) informacije o boleznih, ki se jih delavci zaradi svojega dela lahko nalezejo;
(d) možne alergijske ali toksikološke učinkih kot posledice dela delavcev;
(e) poznavanje bolezni, za katero se je ugotovilo, da jo delavec ima, in ki je neposredno povezana z njegovim delom.
Člen 4
Uporaba raznih členov v zvezi z ocenjevanjem tveganja
1. Če rezultati ocene iz člena 3 pokažejo, da gre za izpostavljenost in/ali možno izpostavljenost biološkemu dejavniku iz skupine 1 z neidentificiranim zdravstvenim tveganjem za delavce, se členi od 5 do 17 in člen 19 ne uporabljajo.
Vendar pa je treba upoštevati točko 1 Priloge VI.
2. Če rezultati ocene iz člena 3 pokažejo, da dejavnost ne vključuje izrecnega namena delati z biološkim dejavnikom ali ga uporabljati, vendar pa je njena posledica lahko izpostavljenost delavcev biološkemu dejavniku, kot tudi med izvajanjem tistih, katerih indikativni seznam je podan v Prilogi I, se uporabljajo členi 5, 7, 8, 10, 11, 12, 13 in 14, razen če rezultati ocene iz člena 3 pokažejo, da to ni potrebno.
POGLAVJE II
OBVEZNOSTI DELODAJALCEV
Člen 5
Nadomestitev
Če narava dejavnosti dovoljuje, se delodajalec izogne uporabi škodljivega biološkega dejavnika, tako da ga nadomesti z biološkim dejavnikom, ki pod pogoji njegove uporabe glede na sedanjo stopnjo znanja ali ni nevaren ali je manj nevaren za zdravje delavcev, odvisno od okoliščin.
Člen 6
Zmanjševanje tveganja
1. Kadar rezultati ocene iz člena 3 pokažejo tveganje za zdravje ali varnost delavcev, je treba njihovo izpostavljenost preprečiti.
2. Kadar to tehnično ni izvedljivo, je treba ob upoštevanju dejavnosti in ocene tveganja iz člena 3 tveganje izpostavljenosti zmanjšati na tako nizko raven, kakršna je potrebna za ustrezno zavarovanje zdravja in zagotavljanje varnosti delavcev, zlasti z naslednjimi ukrepi, ki jih je treba uporabljati glede na rezultate ocene iz člena 3:
(a) z vzdrževanjem števila delavcev, ki so ali bi lahko bili izpostavljeni, na čim nižji ravni;
(b) s takim oblikovanjem delovnega postopka in načrtovanjem kontrolnih ukrepov, da se prepreči ali minimizira sproščanje bioloških dejavnikov v delovni prostor;
(c) s kolektivnimi varnostnimi ukrepi in/ali, kjer se izpostavljenosti ni mogoče izogniti z drugimi sredstvi, z individualnimi varnostnimi ukrepi;
(d) s higienskimi ukrepi, skladnimi s ciljem preprečevati ali zmanjševati nenameren prenos ali izpust biološkega dejavnika z delovnega mesta;
(e) z uporabo znaka za biološko nevarnost, ki je slikovno prikazan v Prilogi II, in drugih ustreznih opozorilnih znakov;
(f) s pripravo načrtov, kako ravnati v nesrečah, ki vključujejo biološke dejavnike;
(g) s preskušanjem, kjer je potrebno in tehnično izvedljivo, morebitne prisotnosti bioloških dejavnikov, uporabljenih pri delu, zunaj primarne fizične osamitve;
(h) s sredstvi za varno zbiranje, shranjevanje in odlaganje odpadkov, ki jih opravljajo delavci, vključno z uporabo varnih in razpoznavnih posod, po ustrezni obdelavi odpadkov, kjer je to primerno;
(i) z ureditvijo varnega ravnanja z biološkimi dejavniki in njihovega prenosa na delovnem mestu.
Člen 7
Informacije za pristojne organe
1. Kadar rezultati ocene iz člena 3 pokažejo tveganje za zdravje ali varnost delavcev, delodajalci pristojnim organom na zahtevo omogočijo dostop do informacij o:
(a) rezultatih ocene;
(b) dejavnostih, pri katerih so delavci bili ali bi lahko bili izpostavljeni biološkim dejavnikom;
(c) številu izpostavljenih delavcev;
(d) imenih in usposobljenosti oseb, odgovornih za varnost in zdravje pri delu;
(e) sprejetih varnostnih in preventivnih ukrepih, z delovnimi postopki in metodami vred;
(f) načrtu v primeru nevarne situacije za zaščito delavcev pred izpostavljenostjo biološkim dejavnikom skupine 3 ali 4, ki bi lahko bila posledica izpada zaprtega sistema.
2. Delodajalci takoj obvestijo pristojne organe o nesreči ali izrednem dogodku, ki bi lahko povzročil sproščanje biološkega dejavnika ter povzročil resno okužbo in/ali bolezen pri ljudeh.
3. Seznam iz člena 11 in zdravstvena kartoteka iz člena 14 se v skladu z nacionalno zakonodajo in/ali prakso data na razpolago pristojnim organom, če podjetje opusti dejavnost.
Člen 8
Higiena in individualna zaščita
1. Delodajalci so dolžni pri vseh dejavnostih, pri katerih obstaja tveganje za zdravje ali varnost delavcev zaradi dela z biološkimi dejavniki, sprejeti ustrezne ukrepe, ki zagotovljajo, da:
(a) delavci ne uživajo hrane ali pijače na delovnih območjih, kjer obstaja tveganje kontaminacije z biološkimi dejavniki;
(b) so delavci preskrbljeni z ustrezno varovalno obleko ali drugimi ustreznimi posebnimi oblačili;
(c) imajo delavci na voljo ustrezne in zadovoljive umivalnice in toaletne prostore, v katerih je lahko tudi tekočina za spiranje oči in/ali razkužila za kožo;
(d) je vsa potrebna varovalna oprema:
- pravilno shranjena na točno določenem mestu,
- pregledana in očiščena, če je možno pred uporabo, obvezno pa po njej,
- popravljena, če ima kakšne pomanjkljivosti, ali zamenjana, pred ponovno uporabo;
(e) so natančno določeni postopki za jemanje, ravnanje in obdelovanje vzorcev človeškega ali živalskega izvora.
2. Delovna oblačila in varovalno opremo, vključno z varovalno obleko iz odstavka 1, ki so mogoče kontaminirani z biološkimi dejavniki, je treba ob odhodu z delovnega območja sleči in, preden se izvedejo ukrepi iz drugega pododstavka, ločiti od ostalih oblačil.
Delodajalec mora zagotoviti, da se taka oblačila in varovalna oprema dekontaminirajo in očistijo ali, če je treba, uničijo.
3. Stroški ukrepov iz odstavkov 1 in 2 se ne smejo zaračunati delavcem.
Člen 9
Informiranje in usposabljanje delavcev
1. Delodajalec sprejme ustrezne ukrepe za zagotovitev, da delavci in/ali vsi njihovi predstavniki v podjetju ali ustanovi prejmejo zadostno in ustrezno usposabljanje na podlagi vseh dostopnih podatkov, zlasti z obveščanjem in navodili, ki zadevajo:
(a) možna zdravstvena tveganja;
(b) varnostne ukrepe, potrebne za preprečevanje izpostavljenosti;
(c) higienske zahteve;
(d) nošenje in uporabo varovalne opreme in oblačil;
(e) potrebne aktivnosti delavcev ob izrednih dogodkih in za njihovo preprečevanje.
2. Usposabljanje se:
(a) izvede na začetku dela, ki vključuje stik z biološkimi dejavniki,
(b) prilagodi tako, da je upoštevano novo ali spremenjeno tveganje, in
(c) po potrebi periodično ponavlja.
Člen 10
Obveščanje delavcev v posebnih primerih
1. Delodajalci zagotovijo pisna navodila na delovnih mestih in, če je to primerno, izobesijo obvestila, ki vključujejo vsaj postopek, po katerem je treba ravnati v primeru:
(a) resne nesreče ali izrednega dogodka, ki vključuje ravnanje z biološkim dejavnikom;
(b) ravnanja z biološkim dejavnikom iz skupine 4.
2. Delavci o vsaki nesreči ali izrednem dogodku, ki vključuje ravnanje z biološkim dejavnikom, takoj obvestijo vodjo ali osebo, odgovorno za varnost in zdravje pri delu.
3. Delodajalci takoj obvestijo delavce in/ali vse predstavnike delavcev o vsaki nesreči ali izrednem dogodku, ki bi lahko povzročil sproščanje biološkega dejavnika in povzročil hudo okužbo in/ali bolezen pri ljudeh.
Poleg tega delodajalci ob resni nesreči ali izrednem dogodku čimprej obvestijo delavce in/ali vse predstavnike delavcev v podjetju ali ustanovi o njegovih vzrokih in ukrepih, ki so bili ali jih je treba izvesti za izboljšanje stanja.
4. Vsak delavec ima dostop do tistih informacij s seznama iz člena 11, ki se nanašajo nanj osebno.
5. Delavci in/ali vsi predstavniki delavcev v podjetju ali ustanovi imajo dostop do depersonaliziranih skupinskih informacij.
6. Delodajalci delavcem in/ali njihovim predstavnikom, na njihovo zahtevo, zagotovijo podatke iz člena 7(1).
Člen 11
Seznam izpostavljenih delavcev
1. Delodajalci vodijo seznam delavcev, izpostavljenih biološkim dejavnikom skupine 3 in/ali 4, v katerem je označena tudi vrsta opravljanega dela, in kadarkoli je mogoče, biološki dejavnik, ki so mu bili izpostavljeni, pa tudi evidenco bodisi o izpostavljenosti, nesrečah in izrednih dogodkih.
2. Seznam iz odstavka 1 se hrani najmanj 10 let po koncu izpostavljenosti v skladu z nacionalno zakonodajo in/ali prakso.
Kadar gre za izpostavljenost, katere posledica je lahko okužba:
(a) z biološkimi dejavniki, za katere je znano, da sposobni povzročiti dolgotrajno ali latentno okužbo;
(b) ki je glede na obstoječa spoznanja ni mogoče diagnosticirati, dokler se mnogo let kasneje ne razvije bolezen;
(c) ki ima posebno dolgo inkubacijsko dobo, preden se bolezen razvije;
(d) z boleznijo, ki se kljub zdravljenju dolgo obdobje občasno ponavlja, ali
(e) ki lahko pusti resne dolgotrajne zdravstvene težave,
se seznam hrani ustrezno dolgo, do 40 let, po koncu zadnje znane izpostavljenosti.
3. Do seznama iz odstavka 1 imajo dostop zdravnik iz člena 14 in/ali organi, pristojni za zdravje in varnost pri delu ter katera koli druga oseba, odgovorna za zdravje in varnost pri delu.
Člen 12
Posvetovanje in sodelovanje delavcev
Posvetovanje in sodelovanje delavcev in/ali njihovih predstavnikov v zvezi z zadevami, ki jih ureja ta direktiva, poteka v skladu s členom 11 Direktive 89/391/EGS.
Člen 13
Obveščanje pristojnih organov
1. Pristojne organe se obvesti predhodno o prvi uporabi:
(a) bioloških dejavnikov skupine 2;
(b) bioloških dejavnikov skupine 3;
(c) bioloških dejavnikov skupine 4.
Obvestilo je treba podati najmanj 30 dni pred začetkom dela.
Z upoštevanjem odstavka 2 se predhodno obvestilo poda tudi o prvi uporabi vsakega naslednjega biološkega dejavnika skupine 4 in kateregakoli novega biološkega dejavnika skupine 3, kjer delodajalec sam začasno razvrsti ta biološki dejavnik.
2. Od laboratorijev, ki opravljajo diagnostične storitve v zvezi z biološkimi dejavniki skupine 4, se zahteva le začetno obvestilo o njihovem namenu.
3. Ob vsakokratnih bistvenih spremembah v procesih in/ali postopkih, ki so pomembne za varnost ali zdravje pri delu, in zaradi katerih je postalo obvestilo zastarelo, je treba ponovno podati obvestilo.
4. Uradno obvestilo iz odstavkov 1, 2 in 3 vključuje:
(a) ime in naslov podjetja in/ali ustanove;
(b) ime in usposobljenost osebe, odgovorne za varnost in zdravje pri delu;
(c) rezultate ocene iz člena 3;
(d) vrsto biološkega dejavnika;
(e) predvidene varnostne in preventivne ukrepe.
POGLAVJE III
DRUGE DOLOČBE
Člen 14
Zdravstveni nadzor
1. Države članice v skladu z nacionalno zakonodajo in prakso vzpostavijo ureditev za izvajanje ustreznega zdravstvenega nadzora delavcev, za katere so rezultati ocene iz člena 3 pokazali tveganje za zdravje ali varnost.
2. Ureditev iz odstavka 1 naj omogoča, da je lahko vsak delavec, če je primerno, deležen ustreznega zdravstvenega nadzora:
(a) pred izpostavljenostjo;
(b) v rednih časovnih presledkih po izpostavljenosti.
Ureditev naj bo taka, da je mogoče neposredno izvajati individualne in poklicno higienske ukrepe.
3. V oceni iz člena 3 bi morali biti navedeni tisti delavci, za katere so morda potrebni posebni varnostni ukrepi.
Kadar je potrebno, bi moralo biti delavcem, še neodpornim proti biološkemu dejavniku, ki so mu ali bi mu lahko bili izpostavljeni, na voljo učinkovito cepivo.
Kadar delodajalci zagotovijo cepivo, bi morali upoštevati priporočeni kodeks ravnanja iz Priloge VII.
Če se ugotovi, da ima neki delavec okužbo in/ali bolezen, za katero se sumi, da je posledica izpostavljenosti, ponudi zdravnik ali organ, odgovoren za zdravstveni nadzor delavcev, tak nadzor drugim delavcem, ki so bili podobno izpostavljeni.
V tem primeru se v skladu s členom 3 ponovno oceni tveganje zaradi izpostavljenosti.
4. Kadar se izvaja zdravstveni nadzor, se individualna zdravstvena kartoteka hrani najmanj 10 let po koncu izpostavljenosti, v skladu z nacionalno zakonodajo in prakso.
V posebnih primerih iz člena 11(2) drugega pododstavka se individualna zdravstvena kartoteka hrani ustrezno daljši čas, do 40 let po koncu zadnje znane izpostavljenosti.
5. Zdravnik ali organ, odgovoren za zdravstveni nadzor delavcev, predlaga katerekoli potrebne varnostne ali preventivne ukrepe glede kateregakoli posameznega delavca.
6. Delavci morajo dobiti informacije in nasvete o zdravstvenem nadzoru, ki ga bodo morda deležni po koncu izpostavljenosti.
7. V skladu z nacionalno zakonodajo in/ali prakso:
(a) imajo delavci dostop do rezultatov zdravstvenega nadzora, ki se nanašajo nanje, in
(b) delavci, ki jih to zadeva, ali delodajalci lahko zahtevajo ponovno preučitev rezultatov zdravstvenega nadzora.
8. Praktična priporočila za zdravstveni nadzor delavcev so v Prilogi IV.
9. O vseh primerih bolezni ali smrti, za katere je v skladu z nacionalno zakonodajo in/ali prakso ugotovljeno, da so posledica poklicne izpostavljenosti biološkim dejavnikom pri delu, se obvesti pristojne organe.
Člen 15
Zdravstvene in veterinarske ustanove, razen diagnostičnih laboratorijev
1. Za namene ocene iz člena 3 je treba nameniti posebno pozornost:
(a) negotovostim glede prisotnosti bioloških dejavnikov pri bolnikih ali živalih ter v materialih in vzorcih, ki so jim bili odvzeti;
(b) nevarnosti, ki jo predstavljajo biološki dejavniki, za katere je znano ali se sumi, da so prisotni pri bolnikih ali živalih ter v materialih in vzorcih, ki so jim bili odvzeti;
(c) tveganjem, ki jih predstavlja narava dela.
2. V zdravstvenih in veterinarskih ustanovah se sprejmejo ustrezni ukrepi, da se zavaruje zdravje in varnost zadevnih delavcev.
Potrebni ukrepi vklučujejo zlasti:
(a) izrecno določitev ustreznih dekontaminacijskih in dezinfekcijskih postopkov in
(b) izvajanje postopkov, ki omogočajo ravnanje s kontaminiranimi odpadki in njihovo odlaganje brez tveganja.
3. V prostorih za izolacijo, v katerih so bolniki ali živali, ki so ali se zanje sumi, da so okuženi z biološkimi dejavniki skupine 3 ali 4, se osamitveni ukrepi izberejo med tistimi v prilogi V, stolpcu A, da se tveganje za okužbo čimbolj zmanjša.
Člen 16
Posebni ukrepi za industrijske procese, laboratorije in prostore za živali
1. V laboratorijih, tudi diagnostičnih, in v prostorih z laboratorijskimi živalmi, ki so bile namerno okužene z biološkimi dejavniki skupine 2, 3 ali 4 ali ki imajo v sebi ali za katere se sumi, da imajo v sebi take dejavnike, je treba sprejeti naslednje ukrepe:
(a) Laboratoriji, v katerih se opravlja delo, ki vključuje ravnanje z biološkimi dejavniki iz skupine 2, 3 ali 4 v raziskovalne, razvojne, učne ali diagnostične namene, določijo osamitvene ukrepe v skladu s Prilogo V, da se minimizira tveganje okužbe.
(b) Po opravljeni oceni iz člena 3 se po določitvi fizične osamitvene stopnje, zahtevane za biološke dejavnike glede na stopnjo tveganja, ukrepi določijo v skladu s Prilogo V.
Dejavnosti, ki vključujejo ravnanje z biološkim dejavnikom, je treba opravljati:
- za biološki dejavnik iz skupine 2 le na delovnih območjih, ki ustrezajo najmanj osamitveni stopnji 2,
- za biološki dejavnik iz skupine 3 le na delovnih območjih, ki ustrezajo najmanj osamitveni stopnji 3,
- za biološki dejavnik iz skupine 4 le na delovnih območjih, ki ustrezajo najmanj osamitveni stopnji 4.
(c) Laboratoriji, v katerih se dela z materiali, v zvezi s katerimi obstaja negotovost glede prisotnosti bioloških dejavnikov, ki lahko povzročijo bolezni pri ljudeh, vendar pa ni njihov cilj delati z biološkimi dejavniki kot takimi (tj. da bi jih gojili ali koncentrirali), bi morali določiti vsaj osamitveno stopnjo 2. Kadar je primerno, je treba uporabiti osamitvene stopnje 3 ali 4, kjer je znano ali se sumi, da so potrebne, razen če je iz smernic pristojnih nacionalnih organov razvidno, da je v določenih primerih ustrezna nižja osamitvena stopnja.
2. Pri industrijskih procesih, ki uporabljajo biološke dejavnike skupine 2, 3 ali 4, je treba sprejeti naslednje ukrepe:
(a) Osamitvena načela iz drugega pododstavka odstavka 1(b) naj se uporabljajo tudi v industrijskih procesih na podlagi praktičnih ukrepov in ustreznih postopkov iz Priloge VI.
(b) V skladu z oceno tveganja, povezano z uporabo bioloških dejavnikov skupine 2, 3 ali 4, lahko pristojni organ odloči o ustreznih ukrepih, ki jih je treba izvajati pri industrijski uporabi takih bioloških dejavnikov.
3. Pri vseh dejavnostih iz odstavkov 1 in 2, pri katerih ni bilo mogoče izdelati dokončne ocene o biološkem dejavniku, glede katerega pa se zdi, da bi predvidena uporaba lahko vključevala resno zdravstveno tveganje za delavce, se smejo dejavnosti izvajati le na delovnih mestih, na katerih osamitvena stopnja ustreza najmanj stopnji 3.
Člen 17
Uporaba podatkov
Komisija ima dostop do uporabe podatkov iz člena 14(9), kakršno izvajajo pristojni nacoinalni organi.
Člen 18
Razvrščanje bioloških dejavnikov
1. Skupnostna razvrstitev temelji na definicijah iz drugega odstavka člena 2, točk 2 do 4 (skupine 2 do 4).
2. Dokler ni skupnostne razvrstitve, države članice razvrščajo biološke dejavnike, ki so ali bi lahko bili nevarni za zdravje ljudi, na podlagi definicij iz drugega odstavka člena 2, točk 2 do 4 (skupine 2 do 4).
3. Če biološkega dejavnika, ki ga je treba oceniti, ni mogoče z gotovostjo uvrstiti v eno od skupin, opredeljenih v drugem odstavku člena 2, ga je treba uvrstiti v najvišjo rizično skupino med možnimi.
Člen 19
Priloge
Povsem tehnične prilagoditve Prilog zaradi tehničnega napredka, sprememb mednarodnih predpisov ali specifikacij in novih dognanj na področju bioloških dejavnikov se sprejmejo v skladu s postopkom iz člena 17 Direktive 89/391/EGS.
Člen 20
Obveščanje Komisije
Države članice sporočijo Komisiji določbe nacionalne zakonodaje, ki jih sprejmejo na področju, ki ga ureja ta direktiva.
Člen 21
Razveljavitev
Direktiva 90/679/EGS, spremenjena z direktivami iz Priloge VIII, dela A, se razveljavi, ne da bi to vplivalo na obveznosti držav članic glede rokov za prenos v nacionalno zakonodajo, določenih v Prilogi VIII, delu B.
Sklicevanje na razveljavljeno direktivo se šteje kot sklicevanje na to direktivo, povezave pa se določijo na podlagi korelacijske preglednice iz Priloge IX.
Člen 22
Začetek veljavnosti
Ta direktiva začne veljati dvajseti dan po njeni objavi v Uradnem listu Evropskih skupnosti.
Člen 23
Naslovniki
Ta direktiva je naslovljena na države članice.
V Bruslju, 18. septembra 2000

Labels: 7
0
9
15